

2020. gada 6. janvārī

Informācija plašsaziņas līdzekļiem

**No 1. janvāra AS “Pasažieru vilciens” ir kļuvusi par starptautiskā pārvadājumu tīkla *Eurail Group* dalībnieci**

**Pēc “Pasažieru vilciena” pievienošanās *Eurail Group* pārvadājumu tīklam tie ārvalstu pasažieri, kuri ir iegādājušies *Eurail Group* izdotās caurlaides, ar vilcienu varēs apceļot kopumā 33 Eiropas valstis, tai skaitā Latviju. Svarīgākā *Eurail Group* caurlaides priekšrocība ir elastīga piekļuve lielākajai daļai vilcienu Eiropā - atšķirībā no tradicionālās vilciena biļetes ar *Eurail Group* caurlaidi var braukt jebkurā maršrutā jebkurā laikā.**

Latvija līdz šim bija viena no nedaudzajām Eiropas valstīm, kas nebija atrodama *Eurail Group* dzelzceļu pārvadājumu kartē, tādēļ AS “Pasažieru vilciens” 2018. gada nogalē uzsāka aktīvu darbu, lai līdz 2020. gadam kļūtu par *Eurail Group* partneri. Tādējādi tiek izmantota vēl viena iespēja piesaistīt vairāk vilciena pasažieru no ārvalstīm, kā arī popularizēta Latvija kā tūrisma galamērķis.

Vienlaikus, pievienojoties *Eurail Group,* turpmāk arī Latvijā būs iespējams realizēt projektu “Discover EU” - Eiropas Savienības (ES) iniciatīvu, kas dod iespēju 18 gadus veciem jauniešiem apceļot un iepazīt kādu no ES dalībvalstīm, braucot vilcienā. Pievienojoties *Eurail Group,* cituES dalībvalstu jaunieši savā maršrutā turpmāk varēs iekļaut arī Latviju.

*Eurail Group* ir vienota platforma, kurā ir iespēja iegādāties tā saucamās caurlaides (*passes*) ceļošanai pa dažādām Eiropas valstīm, galvenokārt pārvietojoties ar vilcienu. *Eurail Group* pārvalda un attīsta divus atsevišķus caurlaižu virzienus atkarībā no klienta mītnes valsts – *Eurail* caurlaides ir paredzētas ārpus Eiropas dzīvojošajiem, bet *Interrail* – Eiropas rezidentiem. Pasažieris var izvēlēties saviem ceļojuma plāniem atbilstošāko caurlaidi – “Global pass” ir derīga ceļošanai jebkurā dalībvalstī, bet “One country pass” – ceļošanai tikai vienas valsts ietvaros**.** Plašāka informācija atrodama [www.eurail.com](http://www.eurail.com) un [www.interrail.eu](http://www.interrail.eu).

No š.g. 1. janvāra *Eurail* un *Interrail* caurlaide tiek uzskatīta par derīgu ceļošanas dokumentu visos “Pasažieru vilciena” reisos.

*Par AS “Pasažieru vilciens”*

Uzņēmums ir dibināts 2001. gada 2. novembrī. Akciju sabiedrība *Pasažieru vilciens* ir vienīgais iekšzemes sabiedriskā transporta pakalpojumu sniedzējs, kas pārvadā pasažierus pa dzelzceļu visā Latvijas teritorijā. AS *Pasažieru vilciens* ir patstāvīgs valsts īpašumā esošs uzņēmums. *Eirobarometrs* 2018. gada iedzīvotāju aptauja liecina, ka *Pasažieru vilciens* precizitāte un uzticamība ir augstākā Eiropā.

**Papildu informācijai:**

Agnese Līcīte

AS „Pasažieru vilciens”

Sabiedrisko attiecību daļas vadītāja

Tālr: 29467009; E-pasts: agnese.licite@pv.lv